CELEX: 32014D0914
Language: lv
Date: 2014-12-15 00:00:00
Title: 2014/914/ES: Padomes Īstenošanas lēmums ( 2014. gada 15. decembris ), ar kuru groza Īstenošanas lēmumu 2014/170/ES, ar ko izveido NNN zvejas apkarošanā nesadarbīgu trešo valstu sarakstu saskaņā ar Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju, attiecībā uz Belizu

17.12.2014   
            
            
               LV
            
            
               Eiropas Savienības Oficiālais Vēstnesis
            
            
               L 360/53
            
         PADOMES ĪSTENOŠANAS LĒMUMS
   (2014. gada 15. decembris),
   ar kuru groza Īstenošanas lēmumu 2014/170/ES, ar ko izveido NNN zvejas apkarošanā nesadarbīgu trešo valstu sarakstu saskaņā ar Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju, attiecībā uz Belizu
   
      (2014/914/ES)
   
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (EK) Nr. 1005/2008 (2008. gada 29. septembris), ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju, un ar ko groza Regulas (EEK) Nr. 2847/93, (EK) Nr. 1936/2001 un (EK) Nr. 601/2004, un ar ko atceļ Regulas (EK) Nr. 1093/94 un (EK) Nr. 1447/1999 (1), un jo īpaši tās 34. panta 1. punktu,
   ņemot vērā Eiropas Komisijas priekšlikumu,
   tā kā:
   1.   IEVADS
   
               (1)
            
            
               Ar Regulu (EK) Nr. 1005/2008 ir izveidota Savienības sistēma, lai aizkavētu, novērstu un izskaustu nelegālu, nereģistrētu un neregulētu (NNN) zveju.
            
         
               (2)
            
            
               Regulas (EK) Nr. 1005/2008 VI nodaļā ir izklāstīta procedūra nesadarbīgu trešo valstu noteikšanai, demaršiem pret valstīm, kam noteikts nesadarbīgas trešās valsts statuss, nesadarbīgu trešo valstu saraksta izveidi, izslēgšanu no nesadarbīgu trešo valstu saraksta, nesadarbīgu trešo valstu saraksta publiskošanu un ārkārtas pasākumiem.
            
         
               (3)
            
            
               Saskaņā ar Regulas (EK) Nr. 1005/2008 32. pantu Komisija ar 2012. gada 15. novembra lēmumu (2) (“2012. gada 15. novembra lēmums”) astoņām trešām valstīm paziņoja par iespēju tās noteikt par valstīm, kuras Komisija uzskata par nesadarbīgām trešām valstīm. Viena no šīm valstīm bija Beliza.
            
         
               (4)
            
            
               Komisija 2012. gada 15. novembra lēmumā iekļāva informāciju par galvenajiem faktiem un apsvērumiem, kas bija šāda statusa noteikšanas pamatā.
            
         
               (5)
            
            
               Turklāt 2012. gada 15. novembrī Komisija minētās astoņas trešās valstis atsevišķās vēstulēs informēja par to, ka tā apsver iespēju tām noteikt nesadarbīgu trešo valstu statusu. Viena no šīm valstīm bija Beliza.
            
         
               (6)
            
            
               Ar 2013. gada 26. novembra Īstenošanas lēmumu (3) (“2013. gada 26. novembra Īstenošanas lēmums”) Komisijas noteica Belizu, Kambodžas Karalisti un Gvinejas Republiku par NNN zvejas apkarošanā nesadarbīgām trešām valstīm. Saskaņā ar Regulu (EK) Nr. 1005/2008 Komisija norādīja iemeslus, kuru dēļ tā uzskatīja, ka minētās trešās valstis nav izpildījušas pienākumus saskaņā ar starptautiskajām tiesībām kā karoga, ostas, piekrastes vai tirgus valstis, proti, veikt pasākumus, lai aizkavētu, novērstu un izskaustu NNN zveju.
            
         
               (7)
            
            
               Saskaņā ar Regulas (EK) Nr. 1005/2008 33. pantu Padome ar Īstenošanas lēmumu 2014/170/ES (4) iekļāva Belizu, Kambodžas Karalisti un Gvinejas Republiku NNN zvejas apkarošanā nesadarbīgu trešo valstu sarakstā.
            
         
               (8)
            
            
               Pēc tam, kad ar Īstenošanas lēmumu 2014/170/ES bija izveidots NNN zvejas apkarošanā nesadarbīgu trešo valstu saraksts, Komisija piedāvāja noteiktajām valstīm iespēju turpināt dialogu saskaņā ar pamatprasībām un procedūras noteikumiem, kas izklāstīti Regulā (EK) Nr. 1005/2008. Komisija turpināja vākt un pārbaudīt visu informāciju, ko tā uzskatīja par vajadzīgu, tostarp mutiskus un rakstiskus komentārus, un tās mērķis bija ikvienai noteiktajai valstij dot iespēju labot situāciju, kas pamato tās iekļaušanu sarakstā, un veikt konkrētus pasākumus, ar kuriem varētu novērst konstatētās nepilnības. Minētā procesa rezultātā tika atzīts, ka Beliza ir labojusi situāciju un veikusi korektīvus pasākumus.
            
         
               (9)
            
            
               Tāpēc saskaņā ar Regulas (EK) Nr. 1005/2008 34. panta 1. punktu Padomei būtu jāgroza Īstenošanas lēmums 2014/170/ES un jāizslēdz Beliza no nesadarbīgu trešo valstu saraksta.
            
         
               (10)
            
            
               Tiklīdz būs pieņemts šis lēmums, ar kuru Beliza tiek izslēgta no nesadarbīgu trešo valstu saraksta saskaņā ar Regulas (EK) Nr. 1005/2008 34. panta 1. punktu, 2013. gada 26. novembra īstenošanas lēmumam, ar ko Belizu nosaka par nesadarbīgu trešo valsti, vairs nebūs nozīmes.
            
         2.   BELIZAS IZSLĒGŠANA NO NESADARBĪGU TREŠO VALSTU SARAKSTA
   
               (11)
            
            
               Pēc tam, kad bija pieņemts 2013. gada 26. novembra Īstenošanas lēmums un Īstenošanas lēmums 2014/170/ES, Komisija turpināja dialogu ar Belizu. Jo īpaši ir pamats uzskatīt, ka Beliza ir īstenojusi starptautiskajās tiesībās paredzētos pienākumus un ir pieņēmusi atbilstošu tiesisko regulējumu NNN zvejas apkarošanai. Tā ir ieviesusi atbilstošu un lietderīgu uzraudzības, kontroles un inspekcijas shēmu un izveidojusi atturošu sankciju sistēmu, un nodrošinājusi nozvejas sertifikācijas shēmas pareizu īstenošanu. Turklāt Beliza ir uzlabojusi tās atbilstību starptautiskajām saistībām, tostarp tām, kas izriet no reģionālo zvejniecības pārvaldības organizāciju ieteikumiem un rezolūcijām, un ir izveidojusi jaunu sistēmu kuģu reģistrācijai atbilstīgi starptautiskajām tiesībām. Patlaban Beliza ievēro arī attiecīgo organizāciju ieteikumus un rezolūcijas un ir pieņēmusi valsts rīcības plānu NNN zvejas apkarošanai, kas ir saskaņā ar Apvienoto Nāciju Organizācijas Starptautisko rīcības plānu nelegālas, nereģistrētas un neregulētas zvejas apkarošanai.
            
         
               (12)
            
            
               Komisija ir izvērtējusi to, kā Beliza ievēro starptautiskās saistības kā karoga, ostas, piekrastes vai tirgus valsts, saskaņā ar konstatējumiem, kas iekļauti 2012. gada 15. novembra lēmumā, 2013. gada 26. novembra Īstenošanas lēmumā un Īstenošanas lēmumā 2014/170/ES, un ar attiecīgo informāciju, kuru sniegusi Beliza. Tā ir izskatījusi arī pasākumus, kas veikti situācijas labošanai, kā arī Belizas kompetento iestāžu sniegtās garantijas.
            
         
               (13)
            
            
               Ņemot vērā iepriekš minētos pasākumus, kurus Beliza ir veikusi attiecībā uz saviem karoga valsts pienākumiem, Komisija ir secinājusi, ka tie ir pietiekami, lai izpildītu Apvienoto Nāciju Organizācijas Jūras tiesību konvencijas 91., 94., 117. un 118. panta, ANO Nolīguma par zivju krājumiem 18., 19. un 20. pantu un FAO Atbilstības nolīguma III panta 8. punktu. Komisija ir secinājusi, ka Belizas izvirzītie argumenti pierāda, ka situācija, kas pamatoja tās iekļaušanu sarakstā, ir novērsta un ka Beliza ir veikusi konkrētus pasākumus, ar kuriem var panākt noturīgu situācijas uzlabošanos.
            
         
               (14)
            
            
               Šajos apstākļos un atbilstīgi Regulas (EK) Nr. 1005/2008 34. panta 1. punktam Padome secina, ka Beliza būtu jāizslēdz no nesadarbīgo valstu saraksta. Tāpēc Īstenošanas lēmums 2014/170/ES būtu attiecīgi jāgroza.
            
         
               (15)
            
            
               Padomes pieņemtais lēmums neizslēdz jebkādus turpmākus pasākumus, kurus Padome vai Komisija varētu veikt saskaņā ar Regulas (EK) Nr. 1005/2008 VI nodaļu gadījumā, ja fakti liecinātu, ka Beliza nepilda pienākumus, kas saskaņā ar starptautiskajām tiesībām tai uzlikti kā karoga, ostas, piekrastes vai tirgus valstij, proti, neveic pasākumus, lai aizkavētu, novērstu un izskaustu NNN zveju.
            
         
               (16)
            
            
               Ņemot vērā negatīvās sekas, ko rada iekļaušana nesadarbīgu trešo valstu sarakstā, ir lietderīgi nekavējoties izslēgt Belizu no nesadarbīgu trešo valstu saraksta,
            
         IR PIEŅĒMUSI ŠO LĒMUMU.
   1. pants
   Belīzu svītro no Īstenošanas lēmuma 2014/170/ES pielikuma.
   2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2014. gada 15. decembrī
      
         
            Padomes vārdā –
         
         
            priekšsēdētājs
         
         M. MARTINA
      
   
   
      (1)  OV L 286, 29.10.2008., 1. lpp.
   
   
      (2)  Komisijas Lēmums (2012. gada 15. novembris) par to trešo valstu paziņošanu, kuras Komisija uzskata par tādām, kuras varētu tikt noteiktas par nesadarbīgām trešām valstīm saskaņā ar Padomes Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju (OV C 354, 17.11.2012., 1. lpp.).
   
      (3)  Komisijas Īstenošanas lēmums (2013. gada 26. novembris), ar ko paziņo trešās valstis, kuras Komisija uzskata par nesadarbīgām trešām valstīm saskaņā ar Padomes Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju (OV C 346, 27.11.2013., 2. lpp.).
   
      (4)  Padomes Īstenošanas lēmums 2014/170/ES (2014. gada 24. marts), ar ko izveido NNN zvejas apkarošanā nesadarbīgu trešo valstu sarakstu saskaņā ar Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju (OV L 91, 27.3.2014., 43. lpp.).